CELEX: 32021D2165
Language: lv
Date: 2021-12-03 00:00:00
Title: Komisijas Īstenošanas lēmums (ES) 2021/2165 (2021. gada 3. decembris), ar ko pagarina pasākumu, ar kuru Čehijas Republikas Veselības ministrija saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu atļauj piedāvāt tirgū un lietot biocīdu Biobor JF (izziņots ar dokumenta numuru C(2021) 8684) (Autentisks ir tikai teksts čehu valodā)

7.12.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 437/8
               
            
         KOMISIJAS ĪSTENOŠANAS LĒMUMS (ES) 2021/2165
         (2021. gada 3. decembris),
         ar ko pagarina pasākumu, ar kuru Čehijas Republikas Veselības ministrija saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu atļauj piedāvāt tirgū un lietot biocīdu Biobor JF
         
         
            
               (izziņots ar dokumenta numuru C(2021) 8684)
            
         
         (Autentisks ir tikai teksts čehu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 55. panta 1. punkta trešo daļu,
         tā kā:
         
                     (1)
                  
                  
                     2021. gada 15. aprīlī Čehijas Republikas Veselības ministrija (“kompetentā iestāde”) saskaņā ar Regulas (ES) Nr. 528/2012 55. panta 1. punkta pirmo daļu pieņēma lēmumu atļaut līdz 2021. gada 12. oktobrim piedāvāt tirgū un profesionāliem lietotājiem lietot biocīdu Biobor JF, kas paredzēts gaisa kuģu degvielas tvertņu un degvielas sistēmu antimikrobiālai apstrādei (“pasākums”). Kompetentā iestāde atbilstoši minētās regulas 55. panta 1. punkta otrajai daļai Komisiju un pārējo dalībvalstu kompetentās iestādes informēja par šo pasākumu un sniedza tā pamatojumu.
                  
               
                     (2)
                  
                  
                     Saskaņā ar kompetentās iestādes sniegto informāciju pasākums bija nepieciešams, lai aizsargātu sabiedrības veselību, jo gaisa kuģa degvielas tvertņu un degvielas sistēmu mikrobioloģiskā kontaminācija var izraisīt gaisa kuģa dzinēja darbības traucējumus un apdraudēt tā lidojumderīgumu, tādējādi apdraudot pasažieru un apkalpes drošību. Covid-19 pandēmijas un tās izraisīto lidojumu ierobežojumu dēļ daudzi gaisa kuģi uz laiku tika novietoti stāvēšanai. Gaisa kuģa dīkstāve ir mikrobioloģisko kontamināciju pastiprinošs faktors.
                  
               
                     (3)
                  
                  
                     Biocīds Biobor JF satur 2,2’-(1-metiltrimetilēndioksi)bis-(4-metil-1,3,2-dioksaborinānu) (CAS Nr. 2665-13-6) un 2,2’-oksibis(4,4,6-trimetil-1,3,2-dioksaborinānu) (CAS Nr. 14697-50-8), kas ir aktīvās vielas, kuras paredzēts lietot 6. produkta veida biocīdos (“Konservanti, kas paredzēti produktiem uzglabāšanas laikā”), kas definēti Regulas (ES) Nr. 528/2012 V pielikumā. Minētās aktīvās vielas nav norādītas Komisijas Deleģētās regulas (ES) Nr. 1062/2014 (2) II pielikumā, un attiecīgi tās nav iekļautas darba programmā, kas paredzēta visu to esošo aktīvo vielu sistemātiskai pārbaudei, kuras satur Regulā (ES) Nr. 528/2012 minētie biocīdi. Tāpēc minētās regulas 89. pants uz minētajām aktīvajām vielām neattiecas, un, pirms šīs vielas saturošus biocīdus var atļaut arī valsts līmenī, tās ir jānovērtē un jāapstiprina.
                  
               
                     (4)
                  
                  
                     2021. gada 7. jūlijā Komisija no kompetentās iestādes saņēma pamatotu pieprasījumu, kurā saskaņā ar Regulas (ES) Nr. 528/2012 55. panta 1. punkta trešo daļu lūdza atļaut pasākumu pagarināt. Pieprasījums tika pamatots ar bažām, ka arī turpmāk, pēc 2021. gada 12. oktobra, gaisa transporta drošību varētu apdraudēt gaisa kuģu degvielas tvertņu un degvielas sistēmu mikrobioloģiskā kontaminācija, un apgalvojumu, ka biocīds Biobor JF ir nepieciešams, lai šādu mikrobioloģisko kontamināciju kontrolētu.
                  
               
                     (5)
                  
                  
                     Saskaņā ar kompetentās iestādes sniegto informāciju vienīgais alternatīvais biocīds, ko gaisa kuģu un dzinēju ražotāji ieteikuši mikrobioloģiskās kontaminācijas novēršanai (Kathon™ FP 1.5), 2020. gada martā tika izņemts no tirgus, jo pēc apstrādes ar šo produktu tika novēroti nopietni dzinēja darbības traucējumi.
                  
               
                     (6)
                  
                  
                     Kompetentā iestāde norāda, ka biocīdam Biobor JF gaisa kuģu degvielas tvertņu un degvielas sistēmu mikrobioloģiskās kontaminācijas novēršanai nav alternatīvu.
                  
               
                     (7)
                  
                  
                     Saskaņā ar Komisijai pieejamo informāciju Biobor JF ražotājs ir veicis pasākumus, lai nodrošinātu produkta apstiprināšanu parastajā kārtībā. Turklāt Biobor JF sastāvā esošo aktīvo vielu apstiprināšanas pieteikumu paredzēts iesniegt līdz 2022. gada vidum. Šo aktīvo vielu apstiprināšana un tam sekojoša atļauja šim biocīdam būtu paliekošs nākotnes risinājums, taču šo procedūru pabeigšanai būs vajadzīgs ilgs laiks.
                  
               
                     (8)
                  
                  
                     Gaisa kuģu degvielas tvertņu un degvielas sistēmu mikrobioloģiskās kontaminācijas nepietiekama kontrole var apdraudēt gaisa satiksmes drošību, un minēto apdraudējumu nevar pietiekami ierobežot ar citiem biocīdiem vai citiem līdzekļiem. Tāpēc ir lietderīgi atļaut kompetentajai iestādei pasākumu pagarināt.
                  
               
                     (9)
                  
                  
                     Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Čehijas Republikas Veselības ministrija pasākumu, ar ko biocīdu Biobor JF atļauj piedāvāt tirgū un profesionāliem lietotājiem lietot gaisa kuģu degvielas tvertņu un degvielas sistēmu antimikrobiālai apstrādei, drīkst pagarināt līdz 2023. gada 16. aprīlim.
         
         
            2. pants
            Šis lēmums ir adresēts Čehijas Republikas Veselības ministrijai.
         
         
            Briselē, 2021. gada 3. decembrī
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV L 167, 27.6.2012., 1. lpp.
         
         
            (2)  Komisijas Deleģētā regula (ES) Nr. 1062/2014 (2014. gada 4. augusts) par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).